|  |  |  |
| --- | --- | --- |
| **Komisija za knjižnični sistem UM** |  | **10. seja** |
| **Vodja sestanka:** dr. Zdenka Petermanec  **Zapisnik:** Borut Gaber, mag. Dunja Legat |  | **Datum: 8. 12. 2016**  **Ura: 13:00 – 15:10** |

**Zapisnik 10. seje**

**Prisotni**: dr. Zdenka Petermanec (UKM), Nataša Knap (FVV, s pooblastilom), mag. Jerneja Prostor (PF), mag. Ksenija Škorjanc (FKBV), Mojca Garantini (FF), Mojca Markovič (FERI), Nevenka Balun (FZV), dr. Peter Šenk (FG), dr. Vesna Mia Ipavec (FL), Zorica Milinović (MF), Jure Pirc (ŠS UM, PF),

**Odsotni:** Ines Gusel (EPF, opr.), dr. Blaž Markelj (FVV, opr.), dr. Irena Ban (FKKT), dr. Marjan Senegačnik (FOV), dr. Simon Špacapan (FS), dr. Janja Batič (PeF, opr.), dr. Uroš Milutinović (FNM, opr.), dr. Zdravko Praunseis (FE), Tanja Druks Ralinovski (FT, opr.), David Borlinič Gačnik (ŠS UM, PF, opr.), Peter Papež (ŠS UM, PF)

**Vabljeni:** mag. Dunja Legat (UKM), Sandra Kurnik Zupanič (UKM), Borut Gaber (UKM), dr. Vlasta Stavbar (UKM)

**Dnevni red**:

1. Pregled in potrditev zapisnika 9. redne seje
2. Pregled nerealiziranih sklepov
3. Zaključek nabave znanstvene periodike in baz podatkov za leto 2017
4. Promocija ankete Libqual+
5. Predstavitev Repozitorija UKM
6. Evidentiranje pedagoškega dela v sistemu COBISS
7. Razno

**Ad. 1: Pregled in potrditev zapisnika 10. redne seje**

**SKLEP 1.1**: Predlagani dnevni red je potrjen.

Sklep je bil soglasno sprejet.

**SKLEP 1.2**: Člani Komisije za knjižnični sistem UM so potrdili zapisnik 9. redne seje z dne 27. 10. 2016.

Sklep je bil soglasno sprejet.

**Ad. 2: Pregled realizacije sklepov**

Ravnateljica UKM dr. Zdenka Petermanec je člane Komisije za knjižnični sistem UM seznanila z realizacijo sklepov sej KISUM:

* akademska izkaznica,
* centralni arhiv UM,
* kadrovska zasedba knjižničnega sistema na UM
* imenovanje študenta v Delovno skupino za razvoj Digitalne knjižnice UM.

S sklepi Komisije za knjižnični sistem UM ravnateljica sproti seznanja glavnega tajnika UM g. Mladena Kraljića.

Akademska izkaznica na UM ni uvedena na vseh segmentih (zaposleni na UM), zato so člani Komisije za knjižnični sistem UM sprejeli sklepe, s katerimi se je podaljšalo prehodno obdobje za uporabo starejše oblike izkaznic ter poziv delovni skupini, da se ohrani predlagana programska rešitev in oprema.

Na podlagi zbiranja podatkov o obsegu knjižničnih zbirk v tekočih metrih in letnem dotoku gradiva na posamezni članici (rok za oddajo podatkov 25. 10. 2015) je Strokovni svet UKM 13. 1. 2016 imenoval Delovno skupino za centralni arhiv UM. UKM si že dlje časa prizadeva za ureditev skupnega arhiva za vse članice UM na ravni celotne univerze, zato je bilo izvedenih več pogovorov s pristojnima ministrstvoma (Ministrstvo za izobraževanje, znanost in šport ter Ministrstvo za kulturo), pripravljeni so bili predlogi ter ogled potencialne lokacije dislociranega centralnega arhiva. Projekt centralnega arhiva je potrdil Upravni odbor UM v okviru Načrta ravnanja s stvarnim premoženjem.

Delovna skupina, ki je bila zadolžena za analizo kadrovske zasedbe knjižničnega sistema na UM, je svoje delo opravila. Od leta 2014, ko je bil pregled narejen, se je stanje po članicah spremenilo, saj so dekani ponekod spremenili umestitve delovnih mest v knjižnicah članic. Ponekod so te umestitve višje, kot to predvideva orientacijsko delovno mesto po kolektivni pogodbi za javni sektor, zato bi poenotena umestitev na vseh članicah lahko pomenila tudi znižanje izhodiščnih plačnih razredov.

Ravnateljica dr. Zdenka Petermanec je s predlogom, da se v delovno skupino za razvoj DKUM imenuje tudi študenta, seznanila glavnega tajnika UM. Jure Pirc je pojasnil, da Študentski svet UM predloga še pripravil.

**SKLEP 2.1:** Člani Komisije za knjižnični sistem UM so se seznanili z realizacijo sklepov.

Sklep je bil soglasno sprejet.

**Ad. 3: Zaključek nabave znanstvene periodike in baz podatkov za leto 2017**

Upravni odbor UM je na 22. redni seji dne 7. 11. 2016 sprejel naslednji sklep:

*»Upravni odbor UM potrjuje predlog Kolegija dekanov, da se sofinanciranje znanstvene literature (e-viri s programsko podporo in doplačilo naročnin za konzorcijske revije) za leto 2017 članic UM deli v razmerju sredstev po Uredbi iz leta 2016 in se prerazporedi na račun UKM pri dotaciji za mesec november 2016 (5. 12. 2016) v višini 220.155,53 EUR.«*

Mag. Dunja Legat je poročala o poteku nabave znanstvene periodike in baz podatkov za leto 2017. Ker so se pogajanja za nakup paketa Science Direct zaključila šele v začetku decembra, se je obseg obveznosti Univerze v Mariboru na postavki nakupa tiskanih revij, ki so pogoj za nakup Science Direct Full Collection, znižal za 2.542,32 EUR. Zato je nova obveznost 217.613,21 EUR. Temu primerno so se znižali deleži članic za sofinanciranje.

**SKLEP 3.1:** Člani Komisije za knjižnični sistem UM so se seznanili s sofinanciranjem nabave znanstvene periodike in baz podatkov za leto 2017.

Sklep je bil soglasno sprejet.

**SKLEP 3.2:** Mag. Dunja Legat pošlječlanom Komisije za knjižnični sistem UM pregled deležev sofinanciranja nakupa znanstvene literature po članicah.

Sklep je bil soglasno sprejet.

Komisija za knjižnični sistem UM se je seznanila s pisnim stališčem EPF, da se za leto 2017 nabavi poslovna baza Gvin.

Mag. Dunja Legat je predstavila statistiko izposoje v paketu Biblos založbe Beletrina, ki je izjemno nizka. V splošnih knjižnicah dosega visok delež izposoje popularno leposlovje, ki za visokošolske knjižnice ni zanimivo. UKM predlaga, da se pred odločitvijo o odpovedi paketa Biblos za leto 2017 pridobi mnenje vodstev Filozofske in Pedagoške fakultete. Mojca Garantini je predlagala, da se pridobi mnenje tudi od Fakultete za naravoslovje in matematiko.

**SKLEP 3.3:** Člani Komisije za knjižnični sistem UM se strinjajo, da se pred odločitvijo o odpovedi pogodbe paketa Biblos pridobi mnenje Filozofske in Pedagoške fakultete.

Sklep je bil soglasno sprejet.

Mag. Jerneja Prostor je izpostavila omejitev dostopa do baze Beck-Online, ki je možen le z računalnikov na Pravni fakulteti. Predlagala je, da bi bazo kupila univerza, ter s tem razširila dostop na IP območja celotne univerze. Mag. Dunja Legat je ponovno pojasnila, da je dostop do baze opredeljen v pogodbi, ki jo je Pravna fakulteta sklenila neposredno z dobaviteljem in da je možnost širitve dostopa treba preveriti v pogodbi. Širitev dostopa do baze z več računalnikov, bi povečala ceno dostopa do baze.

**SKLEP 3.4:** Ravnateljica je pozvala člane Komisije za knjižnični sistem UM, da potrebe po novih informacijskih virih sproti posredujejo UKM.

Sklep je bil soglasno sprejet.

**Ad. 4: Anketa o zadovoljstvu s knjižničnimi storitvami LibQUAL+**

Mag. Dunja Legat je predstavila prve rezultate merjenja zadovoljstva uporabnikov s knjižničnimi storitvami z orodjem LibQUAL+. UKM je skladno s *sklepom 5.1* z 9. seje KISUM pripravila promocijsko gradivo in ga posredovala vsem članicam. Te naj spodbudijo svoje zaposlen in študente k izpolnjevanju ankete.

Dr. Vesna Mia Ipavec je opozorila, da je december za izvajanja ankete manj primeren. Mag. Dunja Legat je pojasnila, da je struktura vprašalnika predpisana ter da smo se v konzorciju zavezali, da anketo izpeljemo v letu 2016.

Orodje LibQUAL+ omogoča žrebanje med izpolnjenimi vprašalniki ter nagrajevanje anketirancev. UKM se je odločila, da se naključno izžrebanemu anketirancu podeli knjižno nagrado. Jure Pirc je predlagal, da naj bo knjižna nagrada s področja, ki je nagrajencu zanimivo ali da naj se mu podari knjižni bon, s katerim si lahko anketiranec sam izbere nagrado. UKM bo v okviru možnosti sledila predlogu predstavnika študentov.

Mag. Dunja Legat je člane Komisije za knjižnični sistem UM ponovno prosila, da posredujejo obvestilo o anketi po elektronski pošti vsem zaposlenim in študentom na matični članici. Anketa se izteka 14. 12. 2016.

**SKLEP 4.1:** Člani Komisije za knjižnični sistem UM so se seznanili s statistiko izpolnjevanja ankete o zadovoljstvu s knjižničnimi storitvami LibQUAL+.

Sklep je bil soglasno sprejet.

**Ad. 5: Repozitorij UKM**

Dr. Vlasta Stavbar je predstavila novo storitev Digitalni repozitorij UKM. Univerzitetna knjižnica Maribor je v zadnjih dveh letih posvetila veliko pozornosti digitalizaciji vsebin, ki jih odslej ponujamo v vpogled javnosti na spletnem naslovu <http://dr.ukm.um.si/>. V Repozitoriju UKM je trenutno na voljo več kot 21.300 digitaliziranih objektov.

**Ad. 6: Evidentiranje pedagoškega dela v sistemu COBISS**

Nataša Knap je poročala o sestanku bibliografov UM, kjer so razpravljali o izvajanju evidentiranja pedagoškega dela s tujimi študenti na mobilnosti (Erasmus+, Erasmus Mundus, CEEPUS, Bilateralno sodelovanje…).

Glede na sklep 15. redne seje Senata UM, z dne 25. 10. 2016, »da se pedagoško delo s tujimi študenti na mobilnosti (Erasmus+, Erasmus Mundus, CEEPUS, bilateralno sodelovanje …) evidentira v sistemu COBISS« so bibliografi UM sprejeli naslednji sklep:

»Predavanja v okviru pedagoškega dela s tujimi študenti na mobilnosti (Erasmus+, Erasmus Mundus, CEEPUS, bilateralno sodelovanje …) se vnašajo:

* za zadnje habilitacijsko obdobje od sprejetja sklepa Senata UM, torej od vključno študijskega leta 2011/2012,
* vpisujejo se izključno na podlagi izdanih uradnih potrdil in/ali poročil ustrezne strokovne službe na posamezni članici,
* vnese se 1 zapis za posamezen predmet v semestru, pri čemer se vnese tudi število dejansko opravljenih ur,
* predavanja v COBISS.SI bodo vnešena pod tip 3.25,
* polavtomatiziran habilitacijski obrazec je potrebno prilagoditi tako, da bo omogočena ročna prekategorizacija bibliografske enote.«

Sprejeli so tudi sklep v povezavi s pravkar iztekajočo se javno obravnavo sprememb in dopolnitev priloge 1 Meril za volitve v nazive visokošolskih učiteljev in visokošolskih sodelavcev:

Ob morebitnem sprejetju sprememb in dopolnitev priloge 1 Meril za volitve v nazive visokošolskih učiteljev in visokošolskih sodelavcev, v katerih je med drugim navedeno pod točko 5.3 - vaje in praksa za tuje študente na UM, opozarjamo, da COBISS.SI ni administrativna baza za potrebe habilitacijskih postopkov na univerzi. Po standardih stroke in pravilih za izdelavo zapisov za potrebe vodenja raziskovalnih bibliografij v bazo COBISS.SI ne sodi izdelovanje zapisov za organiziranje, koordiniranje, moderiranje dogodkov, prosto diskutiranje, prav tako ne delovanje in članstvo v komisijah, organizacijah, odborih, državnih telesih, upravnih odborih, administrativna poročila s konferenc in administrativna poročila financerjem, neobjavljene recenzije, neobjavljeni posterji.

V COBISS.SI prav tako ne sodijo zapisi o opravljenem pedagoškem delu, kot je npr. tutorstvo, izvajanje vaj, praks, poletnih šol v okviru delovnega procesa na UM. Teh smernic se pri vrednotenju in obdelavi držijo tudi OSIC-i, ARRS, NUK in IZUM.

**SKLEP 6.1:** Člani Komisije za knjižnični sistem UM se strinjajo, da UKM posreduje sklepe sestanka bibliografov UM predsedniku Habilitacijske komisije UM red. prof. dr. Igorju Tičarju.

Sklep je bil soglasno sprejet.

**Ad. 7: Razno**

**A) C3 izposoja**

Sandra Kurnik Zupanič je poročala o aktivnostih prehoda na programski modul COBISS 3 izposoja. Prisotne je obvestila, da se na predlog IZUM iz objektivnega razloga prehod prestavlja na 4. in 5. februar 2017. Sandra Kurnik Zupanič je predlagala da se vodje visokošolskih knjižnic v zvezi s prehodom sestanejo januarja 2017.

Vodja knjižnice MF Zorica Milinović je opozorila, da programska koda C3 izposoja ne podpira tehnologije RFID in zato prehod v njihovi knjižnici še ni mogoč. Na to neskladje je IZUM opozorila že aprila 2016.

**B) DKUM delavnica**

UKM bo januarja 2017 organiziral delavnico DKUM za knjižnice članic, ki bo posvečena upravljanju DKUM.

**C) Članstvo v delovni skupini za razvoj DKUM**

Na seji Komisije za knjižnični sistem UM z dne 9. 6. 2016 in 8. 12. 2016 so študentje in vodje fakultetnih knjižnic podali pobudo za imenovanje predstavnika iz vrst študentov in fakultetnih knjižnic v Delovno skupino za razvoj Digitalne knjižnice Univerze v Mariboru, ki jo je s sklepom št. 0732/2016/S 150/510-NC imenoval rektor UM prof. dr. Igor Tičar dne 8. junija 2016.

Delovna skupina ima sedaj 8 članov. Sestava članov izhaja iz zastavljenih nalog iz Dogovora o vzdrževanju in nujnih nadgradnjah DKUM z dne 23. 4. 2013. To so predstavniki univerze (mag. Andrejka Golob in ga. Marjana Heričko), predstavnikov FERI (prof. dr. Milan Ojsteršek, mag. Janez Brezovnik) in predstavnikov UKM (mag. Aljoša Nikl, ga. Jerneja Grašič, Jan Bezget in mag. Dunja Legat).

**SKLEP 7.1:** UKM posreduje rektorju pobudo članov Komisije za knjižnični sistem UM za imenovanje predstavnika študentov in vodij fakultetnih knjižnic. Predlog predstavnika študentov bo podal Študentski svet, vodje fakultetnih knjižnic so predlagale, da se v delovno skupino vključi mag. Natalija Orešek, vodja knjižnice iz Pravne fakultete.

dr. Zdenka Petermanec,

predsednica KISUM

V vednost:

* članom KISUM
* prorektorici za razvoj kakovosti UM
* prorektorici za študijsko dejavnost UM
* glavnemu tajniku UM